钦定古今图书集成/明伦汇编/氏族典/第345卷 > 周颙
## 钦定古今图书集成/明伦汇编/氏族典/第345卷 > 周颙

按《南齐书周颙传》：“颙字彦伦，汝南安成人，晋左光禄
大夫𫖮七世孙也。祖虎头，员外常侍。父恂，归乡相。颙
少为族祖朗所知，萧惠开携入蜀，为厉锋将军。还都，
宋明帝颇好言理，以颙有辞义，引入殿内，亲近宿直。
帝所为惨毒之事，颙不敢显谏，辄诵经中因缘罪福
事，帝亦为之小止。元徽初，出为剡令，转齐台殿中郎。”
建元初为山阴令，还为文惠太子中军录事参军。颙
音辞辩丽，出言不穷，宫商朱紫，发口成句，汎涉百家，
长于佛理，著《三宗论》，于锺山西立隐舍，休沐则归之。
转太子仆，迁中书郎，转国子博士，卒官。